Tre nye rekorder ud af fire mulige. Så stærkt gik det, da der lørdag formiddag blev løbet nytårsløb på 5 og 10 kilometer i og omkring Nørresundby Idrætscenter for fjerde år i træk. - De sidste to år har der været rigtig meget sne, det sænker både farten og lysten til at deltage. Så med solskin i år, så kan vi som arrangører kun være superglade, siger en af arrangørerne fra Aalborg Triatlonklub Aksel Nielsen. I 10 kilometer var det debut i nytårsløbet for Simon Holm fra den arrangerende klub. Men debutnerver kan man næppe kalde det, Holm vandt løbet på en tid omkring de 35 minutter. - Det var fedt at løbe i det gode vejr og på denne lidt særlige dag. Og så er det jo fantastisk, at man kan få et glas champagne og et stykke kransekage her i mål, men kun et glas, for jeg skal køre hjem, lød det fra Simon Holm. Med 260 deltagere er feltet i årets løb næsten dobbelt så stort som i 2010-udgaven.

Referat:
Der blev løbet rigtig stærkt, da der for fjerde gang blev afholdt nytårsløb i Nørresundby.